Solidariteit onderteken gunstige loonooreenkoms met Kumba - Solidariteit WêreldSolidariteit Wêreld
Tuis › Mediaverklarings › Solidariteit onderteken gunstige loonooreenkoms met Kumba
Solidariteit onderteken gunstige loonooreenkoms met Kumba
Die vakbond Solidariteit is verheug om te kan aankondig dat die vakbond tesame met die Nasionale Unie van Mynwerkers (NUM) die kollektiewe ooreenkoms wat op 7 Julie 2017 met Kumba bereik is oor lone en ander diensvoorwaardes vir die volgende drie jaar, op 12 September bekragtig en onderteken het.
Dié gunstige ooreenkoms het op 1 Julie 2017 in werking getree en sal tot 30 Junie 2020 geld. Werknemers sal terugwerkend vergoed word en sal ook ʼn eenmalige monetêre voordeel ter waarde van R25 046,26 (ná belasting) ontvang.
Volgens Riaan Visser, Solidariteit se bedryfspesialis, het die partye ooreengekom dat die werknemers se loonkomponent jaarliks deur die bank met 7% verhoog sal word, met ʼn gewaarborgde verhoging van VPI +0,5% wat ten opsigte van die derde jaar geld. Daarby sal die werkgewer se bydrae tot werknemers se behuisingstoelaag met R300 per jaar verhoog, waardeur dié voordeel van R2 900 tot R3 500 oor die tydperk van drie jaar sal toeneem. “Ons sien die ooreenkoms in ʼn positiewe lig omdat dit vir die volgende drie jaar hoop, sekerheid en stabiliteit vir die werknemers skep,” het Visser gesê.
Solidariteit veg vir jou in jou werkplek, sluit aan https://solidariteit.co.za/1-minuut-aansluiting/